khistorydata/jeongjo-sjw-relations huggingface dataset:
정조 5년
京畿監司李亨逵疏曰。伏以向者雷異告警。聖心惕然。側席求言。溫綸渙發。十行辭旨。勤勤懇懇。凡有官守於內外者。以至遐方韋布閭巷市井。旣導之以有懷無隱。又申之以亦不爾罪。進善之旌。誹謗之木。不必專美於古昔。而有足以迓續休命。導迎和氣。爲今日臣庶者。宜其振礪奮發。思盡一得之見。以應明旨。而夫何旬月之間。寂寥無聞。徒勤廈氈宵旰之憂。未效漆室芻蕘之悃。公車闕應旨之章。丙枕發無實之歎。如臣無狀。跡忝方面。若論官守不言之罪。臣實爲首。故每奉聖諭。激仰感歎。繼之以惶恐恧蹙。不知措躬之所也。噫。衮闕朝政。言責者在。臣何敢出位强聒。而道內第有一二關防之可以變通者。玆敢不避猥越。略陳短章。此何足以仰副虛佇之聖意。而似亦可爲俯循顒望之民情。惟聖明之裁察焉。其一。卽喬桐依前仍置水使事也。海防形便。臣雖未及躬審。而臣於今秋。巡到通津。登文殊山城。宛在海水。中央鎭堡聯絡。星羅棋錯。而喬桐處於其北。前控三南。後扼兩西。實爲沁都之門戶。京師之保障。設置水軍節度。仍兼三道統禦者。其施措規模。良非偶然矣。一自移屬沁都之後。不過假號防營。不得自主號令。若當緩急。則不得不領舟師。而受節制於沁都。不但往來奔命之際。已失隨機應變之策。其在控衛遮蔽之道。亦非輔車相倚之勢。以臣愚見。若論海防。則大體之乖宜如此。雖以因下民情言之。本府名雖防禦。軍伍盡屬沁都。每於水橾之時。千餘名校卒。往赴沁都也。一人糗糧之費。少不下四五兩之錢。彈丸小島。生理絶艱。而括取四五千金之多。則民安得不窮且怨也。近聞島民之無恒産者。稍稍流散。而居者則曰。統禦營雖難復舊。獨鎭將若許設施。則可除赴操之弊。而庶有奠居之望云。外此些少弊端。亦不敢毛擧而煩瀆。以臣愚見。若論民情。則曲折之易知如此。謹按鎭撫使。旣兼統禦使。地望之隆。比前自別。管轄諸道。指揮三帥。昇平自作藩籬。緩急可無掣礙。朝家處置。誠爲得當。而至於畿水。竝革其爲弊也。如上所陳。若於喬桐。單設水使。使之自主號令。與沁都相爲猗角。則海防增重。民情胥悅。視今防禦草創之制。軍伍解體之歎。利害恐不啻較然矣。其一。卽坡州防禦。依前還設長湍事也。有國之設置營鎭。必先審其地勢之關防兵民之便否。然後綢繆之策。陰雨之備。可責其成效矣。西北諸處防營。專出備西北之計。則長湍。卽畿西第一要衡。東捍神京。西控松都。南爲沁都之聲援。北作白峙之門戶。寔是右輔最緊切處。語其地勢。則西北大路之外。又有間路二條。自江邊潛越陽德孟山。迤過谷山遂安。扺于本府之所謂古浪浦。不過四百餘里。北自六鎭。直走三防谷楸柯嶺。而出於平康伊川之間。達于古浪浦。又不過三百餘里。語其兵民。則地方旣甚廣闊。人摠又復夥然。武技不患不精鍊。軍卒不患不充額。且措置年久。制度已成。脫有緩急。可以朝徵夕發。戊申之變。亟赴師期。嚴陣竹山。是其驗耳。往在乙酉。議者以爲。與其防於江外。不若防於江內。於是乎臨津築片城。長山設小鎭。而遽以防營。移之於坡州。噫。彼坡州之所倚而爲恃者。卽一衣帶水。一彈丸城而已。而沿江淺灘。多有揭厲處。不由坡州。直達京城。則烏在其方鎭守備之意也。且本牧地狹人少。設營以後。各邑軍保。擧皆移屬。而猶且不贍。苟且簽額。自生弊端。雖以經費言之。長湍之爲防營也。曾無一毫耗財損賦之事。而坡州則一自移營。常賑穀四百石。逐年劃給。以作校卒給代之資。到今十有八年之間。消融賑穀。不知其爲幾許。則上所陳關防之地勢。兵民之便否。旣不待智者可以辨別。而目下經費之耗縮。又不可不恤。若於長湍。依前還設防營。使地利無失。軍制有恃。公穀不損。則其得失。亦恐不啻較然矣。噫。臣本迂儒。素無知識。至如軍旅。尤所昧昧。而猥膺藩宣之任。適當可言之會。徒懷嚴畏。終若含默。則是辜恩也。負心也。況事雖係於官方。弊實在於軍民。而竊附執藝之義。妄效貢愚之誠。亟令廟堂博詢衆議而稟處焉。他餘邑弊民隱。非曰無之。而大則報備局釐革。小則自臣營矯捄。顧何敢仰煩天聽。以傷事面也。答曰。省疏具悉。首先應旨。予庸嘉乃。所陳二件事。從施間許令廟堂裁處。
정조 5년
辛丑十二月初九日未時。上御誠正閣。同副承旨入侍時。同副承旨鄭象仁。假注書趙衍德。記注官張顯慶。記事官金鳳顯。以次進伏訖。上曰。予見承旨久矣。年今幾何。象仁曰。爲六十二矣。上曰。白首同副承旨。誠可悶矣。筋力。何如。象仁曰。近以本病。時或添劇矣。上曰。日昨賓對。有所下敎於判尹矣。承旨其果得聞乎。象仁曰。臣果伏聞。不勝感泣矣。上曰。禮房承旨入侍。賤臣承命出。與徐有防趙時偉偕入進伏。命象仁先退。上曰。在閣閣臣入侍。賤臣承命出。與直閣金載瓚偕入進伏。上曰。他閣臣盡爲出去乎。載瓚曰。然矣。上曰。今方修正講義乎。載瓚曰。然矣。上曰。沁留下去乎。載瓚曰。昨始下往矣。上曰。都試公都會。何間設行耶。載瓚曰。十三日間。當設行矣。命載瓚先退。上曰。親押處所。以何殿擧行乎。有防曰。單子姑未下。故未能入稟矣。命書單子曰。親押。又命書傳敎曰。親押處所。以涵仁亭爲之。時偉曰。禁軍留陣。以新橋洞口爲之。宜矣。上曰。唯。上曰。本宮門前左右空地。許入民家事。田主無或爲難耶。時偉曰。俄與判尹相議。則田主似無持難之端。而明當躬問云矣。上曰。大殿春帖子。以抄啓文臣製進。可也。有防曰。聖敎誠宜矣。上曰。三司去來所錄持來。賤臣承命出持入。命書傳敎曰。動駕時。侍臣不可不備員。在外兩司許遞。今日政差出。又命書傳敎曰。雖因堂啓依施。伊時事勢。百官班侍臣班。自有分別。混同勘處。終涉。如何。長官外諸。臺譴削人。竝特爲給牒敍用。諸館官飭亦施矣。亦爲敍用。又命書傳敎曰。玉堂前望單子入之。賤臣承命出捧入。命書傳敎曰。重卜于卿。意豈徒爾。目今鼎席不備。首揆獨賢。此時此任。有難暫曠。往事不必追提。伊時云云。亦出無隱。固知卿不曾介意。而申複至此者。或慮卿之引而爲嫌也。卿須體予至意。卽起視事事。遣史官傳諭于右議政。又命書京畿監司李亨逵疏批訖。命退。諸臣以次退出。
정조 5년
行都承旨嚴璹齋宿。左承旨徐有防齋直。右承旨李在學齋宿。左副承旨趙時偉齋宿。右副承旨李世奭齋直。同副承旨李秉模齋宿。注書趙興鎭齋宿李祖承病。假注書李魯春齋直。事變假注書李敏采仕。
정조 5년
傳于李在學曰。左副承旨同副承旨。與謝恩下直守令入侍。
정조 5년
備忘記。濟州牧使李文爀下直。長弓一張長箭一部片箭一部筒兒一箇賜給。
정조 5년
承旨前望單子入之。尹塾落點。
정조 5년
傳于趙時偉曰。在外承旨許遞。前望單子入之。
정조 5년
傳于李世奭曰。左承旨入侍。
정조 5년
吏曹口傳政事。以金翊休爲掌樂正。趙時謙鄭致淳爲兵曹正郞。
정조 5년
徐有防。以弘文館言啓曰。本館下番。姑降入直。事甚未安。新除授修撰李鼎揆。卽爲牌招入直。校理權以綱。一體牌招察任。何如。答曰。允。
정조 5년
以校理權以綱牌不進罷職傳旨。傳于徐有防曰。只推。
정조 5년
趙時偉。以訓鍊都監言啓曰。明日景慕宮動駕時。內外營入直馬步軍。各留數名。弘化門軍三十名仍留。七十名出用事。自兵曹節目。啓下矣。弘化門軍三十名仍留。其餘七十名。金虎門軍一百名內。二十二名分把宮墻。八名仍留。其餘七十名。廣智營軍五十名內。二十二名分把宮墻。三名留營。其餘二十五名。南營馬軍五十名內。五名留營。其餘四十五名。北營入直標下軍四十名內。二名留營。其餘三十八名。竝爲除出。以出番將官。各其率領。待標信赴陣。而還宮後。還爲入直之意。敢啓。答曰。知道。
정조 5년
又以禁衛營言啓曰。今十二月十一日景慕宮擧動時。本營率三營內外營入直馬步軍。爲先後廂隨駕事。命下矣。銅龍門入直軍一百十四名內。貳極建陽銅龍等三門。各留十名。元入直將官領率仍把。西營入直軍四十名內。宮墻頹圮處把守軍十二名及營直三名仍留。新營入直軍兵。亦各留數名。竝待標信出用。而還宮後。還入直之意。敢啓。答曰。知道。
정조 5년
又以御營廳言啓曰。今十二月十一日景慕宮擧動時。依兵曹節目。東營入直騎士二十五人及步軍六十一名內。字內宮墻把守軍十七名。營直五名竝除。實餘軍三十九名。集春營入直步軍五十名內。字內宮墻把守軍十七名。營直五名。集春門守直軍二名竝除。實餘軍二十一名。新營入直步軍一百九名內。營直四名除。實一百五名。各色京標下軍二十四名。各其將官率領。出赴禁衛營都領陣。而東營集春營入直馬步軍。則待標信擧行。還宮後。竝還入直之意。敢啓。答曰。知道。
정조 5년
李世奭。以義禁府言啓曰。明日擧動時。各差備都事。當爲備員。本府都事有闕。代。竝令該曹口傳差出。以爲分排之地。何如。答曰。允。
정조 5년
領府事金尙喆箚曰。伏以臣卽一已謝之人。有何擬議於一切職務。而名未去朝籍。身未退鄕里。政如老牛疲馬。不能脫其羈鉗。所帶樞府告身諸司提擧是也。從前陳懇。非不屢矣。未蒙允兪。荏冉遷就。今又當殿最之月矣。以臣癃病。人事都廢。近又寒痰添苦。床席深淹。雖値動駕之時。每犯闕禮之罪。尙何以束帶赴衙。能行考績之政乎。無公事坐食俸祿。寧有如許廉恥。而一味淟涊。瘝闕至此。徒傷國家實政。揆以分義。豈不萬萬未安之甚。趁今變通。勢不可已。玆敢冒入文字。披瀝情實。豈臣可已而不已者。伏乞聖明。俯垂鑑諒。將臣所兼諸任。亟先遞改。毋曠公務。仍治臣輒事瀆撓之罪。使具僚警而私分安焉。答曰。省箚具悉卿懇。雖無箚本之請懇。當寒勞碌。予不欲强卿。卿須安心勿辭。便意攝養。仍傳曰。此批答。遣史官傳諭于領府事。
정조 5년
判府事鄭弘淳箚曰。伏以景慕宮酌獻之禮。明將親行。聖孝篤至。擧切欽仰。而臘寒轉劇。玉體勞動。不瑕有損。區區下情。不勝憂慮之至。顧臣一病支離。五旬辛苦。從前闕禮之罪不勝言。而今復頑如木石。無計蠢動。有臣如此。不如死久矣。迹涉逋慢。合被威譴。況念今朔是貶月。所管考績。法當趁限磨勘。而亦末田擧行。論以國體。宜有變通。玆敢冒昧煩猥。短箚陳籲。伏乞聖明。俯垂鑑諒。亟命竝遞所帶提擧之任。仍治臣瘝曠之罪。以警具僚。不勝幸甚。答曰。省箚具悉卿懇。貶目之未能及期磨勘。事勢似然。卿須安心勿辭。益存少愈之戒。耑復常度。仍傳曰。此批答。遣史官傳諭于鄭判府事。
정조 5년
領敦寧李溵箚曰。伏以宮享隔宵。玉體冒寒。雖仰孝思之篤止。益切下情之憂慮。念臣蒙恩調病。今旣多日。而所患諸症。有進無退。危兆敗形。疊見層出。明日班行。致身末由。噫。臣受國厚恩。無以報效。此將爲不暝之恨。瞻望宸極。但有耿結而已。且伏聞各司殿最行否問啓之命。臣之本兼二司。緣臣之故。至廢應行之考績。以私妨公。孰甚於此。論以國體。宜有勘罰。短箚自列。仰請處分。伏乞聖明。亟降威譴。以警具僚。武庫提擧。仍令出代。以爲及時擧行之地。不勝幸甚。答曰。省箚具悉卿懇。病未磨勘。何傷之有。卿須安心勿辭。加意愼攝。仍傳曰。此批答遣。史官傳兪于領敦寧。
정조 5년
右議政李徽之箚曰。伏以臣聞。鉛刀只堪一試。芻狗不可再用。勢到可棄。事在乃已。臣本湔劣。最被恩寵。向居三司之職。未效一毫之報。始則有伴食之譏。終則有覆餗之憂矣。上眷曲念。中樞移除。身計稍安。志願已足。日月未幾。雨露維新。雖云宿趼之更踏。而所愧初不量入。顧念濫爵之屢加。何敢恬不知懼。況且年邁病甚。今不如昨。神耗而眼眩。氣短而喘急。崦嵫之景。冉冉易夕。處散養痾。庶延殘喘。而翶翔政堂。董率庶僚。其勢末由也。在前年猶未至。病猶未痼。猶未免隨事昏憒。動輒多尤。苟使老牸服箱。驅之太行。顚覆之患。必在數步。可不戒哉。嗚呼。古人有鞫躬盡瘁者。遭時之艱也。有知足而止者。審理之常也。顧今聖明在上。群彦布列。治化丕變。國勢已鞏。于斯時也。臣可以言私之有暇。而位極榮之。不思履滿。猶復力疾。鍾鳴漏盡。冥行不停。其將爲如何人耶。退伏丘壑。遽訣明時。固非下情之所敢請。而俾處閑局。時參朝儀。仰瞻耿光。區區至願。庶畢於斯。古語人欲天從。殿下於臣。天地也。亦豈無聽畢之聰。俯垂恕諒。以遂生成之澤乎。伏乞聖慈。愍其病而憐其情。亟收新命。仍置舊秩。以幸公私。千萬至仰焉。答曰。省箚具悉卿懇。昨夕敦諭。悉布至意。及見來箚。控讓愈摯。延佇之餘。曷任歉歎。況今宮享隔宵。淸齋在卽。恐非卿引入之時。卿須念予如渴之望。卽起視事。仍傳曰。此批答。遣史官傳諭于右議政。
정조 5년
辛丑十二月初十日辰時。上詣涵仁亭。親押入侍時。行都承旨嚴璹。左承旨徐有防。右承旨李在學。左副承旨趙時偉。右副承旨李世奭。同副承旨鄭象仁。記事官趙興鎭。假注書李魯春。記事官金鳳顯。別兼春秋鄭東浚。以次侍立。上具翼善冠袞龍袍。以出卽座。香室官捧景慕宮酌獻禮香祝。以次授禮房承旨。禮房承旨有防傳捧跪進。上降座詣版位立。左通禮啓請跪。上跪行親押訖。禮房承旨以次捧授香室官以出。上還御座。上曰。入侍承史進前。時偉魯春進前侍立。兵曹判書李性源進前曰。明日動駕時。本曹郞廳侍衛及各差備。不可不備員。正郞二員有闕之代。令該曹口傳差出。何如。上曰。依爲之。出擧條掌樂提調徐浩修進前曰。明日動駕時。殿庭協律郞。不可不備員。而本院正權。纔移臺職矣。其代。令該曹口傳差出。何如。上曰。依爲之。出擧條上還內後。諸臣以次退出。
정조 5년
辛丑十二月初十日午時。上御誠正閣。左副承旨同副承旨守令同爲入侍時。左副承旨趙時偉。同副承旨鄭象仁。假注書李魯春。記注官張顯慶。記事官金鳳顯。濟州牧使李文爀。豐基郡守李漢一。寧海府使李鎭復。長連縣監朴長卨。泰川縣監韓㵛。竹山府使李彦忠。咸從府使金魯成。仁同府使閔百恒。以次進伏訖。上命守令以次進前。濟州牧使李文爀進前。上曰。濟州今番騷撓之餘。人心難以鎭安。凡係戎務民事。着意爲之。宣諭聽于政院。命退出。豐基郡守李漢一進前。上曰。其間在何處。漢一曰。居在鄕廬。纔經終制矣。上曰。久不見。故末擬落點矣。旣經侍從。七事不須問。命退出。寧海府使李鎭復進前。上曰。登科在何年。而何年爲說書乎。鎭復曰。癸未登科。臣年爲二十。而當年經說書矣。上曰。七事不須問。命退出。長連縣監朴長卨進前。上曰。爾以兼春秋。嘗登筵乎。長卨曰。然矣。講七事。命退出。泰川縣監韓㵛進前。上曰。爾亦未經侍從乎。㵛曰。然矣。講七事。命退出。竹山府使李彦忠進前。上曰。爾與鶴城君。爲幾寸親乎。彦忠曰。九寸親矣。上曰。爾曾經宣傳官乎。彦忠曰。然矣。上曰。爾須着意圖治也。命退出。咸從府使金魯成進前。上曰。爾今初作宰乎。魯成曰。然矣。講七事。上曰。爾將何以治民。魯成曰。當竭誠奉公矣。上曰。將何以竭誠奉公也。魯成曰。當愛民矣。上曰。徒愛不足以爲政矣。魯成曰。當使民以時。不奪農時矣。上曰。何以則使民以時也。國法用民之力。爲幾日乎。魯成曰。未知法典之爲幾日矣。上曰。爾須着意圖治。益勉其所不知。可也。命退出。仁同府使閔百恒進前。上曰。爾於六月都政。曾入於守令望乎。百恒曰。曾擬入於昌原望矣。講七事。上曰。爾將何以治民。百恒曰。當竭誠奉公矣。上曰。此地人心。素稱頑悍。今年嶺邑。偏被災荒。爾須着意圖治。可也。命退出。時偉曰。明日標信傳授。當爲十二處。而入直宣傳官。難以分排矣。上曰。使之別省記入直。可也。上曰。同副老病。有難强迫。今日當許遞矣。命書傳敎曰。曰副承旨老病。勢難供劇。許遞。前望單子入之。命退。諸臣以次退出。
정조 5년
辛丑十二月初十日申時。上御誠正閣。左承旨入侍時。左承旨徐有防。假注書李魯春。記注官張顯慶。記事官金鳳顯。以次進伏訖。上命一二直提學入侍。賤臣承命出。與一直提學沈念祖二直提學鄭志儉偕入。上曰。今番抄啓課試榜。可謂善出矣。念祖曰。儘是公道矣。上曰。今則講製規模已定。而講員亦幾成殼率矣。十餘文臣。何足以賁飾朝廷。而予所以斷斷誘掖者。欲見其陶鑄作成之效也。頃日次對。亦嘗言之。而李在協之疏。誠爲怪訝矣。沒頭沒緖。語無歸趣。有若譏諷者然。告君之辭。豈若是乎。志儉曰。其疏語。果無着落矣。上曰。抄啓課講。明年可了幾秩冊子耶。念祖曰。再明年則似當畢講周易矣。上曰。李秉模。何爲拔望於承旨也。有防曰。自頃年所遭以後。果爲拔望矣。命書傳敎曰。行副司直李秉模。承旨除授。牌招齋直。又命書傳敎曰。同副承旨入侍。命兼史催促同副承旨牌去來。張顯慶承命出。催促還入。又命注書知入同副去來。賤臣承命出。還入奏曰。同副承旨已入來。方呈肅拜單子矣。命謝恩後入侍。賤臣承命出。與同副承旨李秉模偕入。上曰。同副亦行公耶。俄果言及。而大扺事過畏愼。思過疑難。故反未免當事迷誤。丙申正月一疏。盡非尋常樹立。而至於年前事。顚錯謬妄。極可駭矣。世道屢變。自至於斯。何必多言。秉模曰。惶隕感泣。不敢仰對矣。上曰。抄啓文臣今番講義中。堯曰篇知命知言。有先正定論。而皆以知命爲最初工夫。獨李時秀講義。依俙說得矣。念祖曰。然矣。上曰。注書亦何以知命知言分精粗。而以知命爲窮理之始處。以知言爲窮理之極處乎。先正定論。爾未曾見得耶。賤臣對曰。朱子語類以爲。知命異於孔子五十而知天命云云。故臣如是解說矣。上曰。是必有初晩之別。而爾或不審也。上曰。經書最好多讀。曾有一經講時。承旨直學。亦嘗赴試否。有防念祖曰。臣等嘗赴擧。故一經則果皆成誦矣。上曰。書傳典謨甚好。而五誥詰詘難解。梓材亦多疑晦處。禹貢還爲易誦矣。念祖曰。然矣。上曰。洪良浩之文。果何如。志儉曰。甚難矣。當與李福源爲伯仲矣。上曰。刑判亦多讀而博覽矣。念祖曰。博洽而善爲領會。最有工於資治通鑑。幾乎成誦矣。上曰。注書最多讀何書。賤臣對曰。經書皆蒙學課程。而別無多讀之書矣。上曰。第言之。賤臣對曰。只書傳上經。幾五六百讀矣。上曰。爾於今番課試榜。得二中等乎。三三奏六六鳴之句。甚不雅矣。爾欲歸覲乎。講製已畢。迨此少暇。下去省覲。可也。上曰。計劃榜出後。當有酬勞之典矣。明日果可出榜乎。念祖曰。明日當計劃入啓矣。上曰。李東稷事。甚難處矣。念祖曰。今年已了二秩冊子。若使東稷獨始大學。則極爲班駁矣。命秉模先退。上曰。同副事。善成矣。伊時傳敎。旣命抹去。李顯永疏批中末句語。亦當抺去矣。命有防出取己亥十月日記。抹去批答中末句語。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨趙時偉坐。右副承旨李世奭坐。同副承旨李秉模坐直。注書趙興鎭仕直李祖承病。假注書李魯春藥院直。事變假注書李敏采仕。
정조 5년
大駕詣景慕宮入齋室後。奎章閣政院玉堂藥房口傳問安。答曰。知道。
정조 5년
備忘記。軍器寺各樣軍物。昨夏以後修補物種。今已畢納。而數過萬數。工役易就。監蕫提調具善復。熟馬一匹面給。郞廳僉正陳盛漢。陞敍調用。看役將校前萬戶金行源。依例加資。之次將校前別將金匡悅。邊將除授。員役工匠等。分等施賞。
정조 5년
傳于李在學曰。抄啓文臣洪履健所帶臺職許遞。
정조 5년
兵曹口傳政事。以洪履健爲副司果。
정조 5년
徐有防。以弘文館言啓曰。新除授副修撰金履正。時在京畿高陽地。經筵入番事緊。請斯速乘馹上來事。下諭。答曰。依啓。
정조 5년
又以弘文館言啓曰。本館下番。連日姑降入直。事甚未安。修撰李鼎揆疏批已下。卽爲牌招入直。校理權以綱。旣有只推之命。一體牌招察任。何如。答曰。允。
정조 5년
李秉模。以義禁府言啓曰。副司直金頤柱洪九瑞姜趾煥宋煥喆安聖彬沈有鎭李枰鄭存中崔台衡。敦寧府都正任觀周等拿處事。傳旨。啓下矣。金頤柱洪九瑞姜趾煥宋煥喆安聖彬沈有鎭李枰鄭存中任觀周等。今方待命。卽爲拿囚。而崔台衡。時在洪忠道文義地云。依例發遣府書吏。拿來。何如。答曰。允。明日捧供以聞。
정조 5년
修撰李鼎揆疏曰。伏以。臣爲人文識。萬不合於論思之職。而前後見叨。非止一再。臣自知甚明。逃遁不暇。向來承命。祗出於積違之餘。粗伸義分而已。不意今者。玉署除命。又降於乍遞之餘。如臣湔劣。何以得此。自顧慙恧。惶汗沾背。豈敢不竭蹶承膺。亟謝恩命。而第臣素患痰癖。館僚之所共知。當寒旅食。猝地添劇。有物橫亘。不能俯仰。以此病狀。萬無束帶趨走之勢。私心悚懍。已無可言。伏況動駕隔宵。末由進參於陪從之班。分義所在。尤將奈何。伏枕震越。無地自容。不得不疾聲哀籲於天地父母之下。伏乞俯燭情狀。亟鐫職名。以安私分。仍治臣逋慢之罪。以肅朝綱。千萬幸甚。臣於病伏乞免之章。不宜贅及他說。而第伏念殿下求言之旨。縷縷勤懇。至及於營閫守宰韋布芻蕘。則臣忝居三司之列。終無一言而退者。是臣之罪也。目今國弊民瘼。可言者不一。而衿紳之章。日積公車。便同芻狗。臣何有一二新奇之語。仰塵於黈纊之下耶。竊伏念臣之先祖臣彦迪。適當中廟朝求言之日。書陳一疏。卽一綱而十目也。人君修省之方。民國治安之策。無不備具。中廟大加稱賞。諭之以雖古之眞德秀無以加之。昭載遺集。尙在本署。臣雖忝祖之孫。欽誦而服膺者久矣。敢以臣先祖之言。爲殿下更陳。伏願殿下。以中廟虛納之盛意。特命一進先祖臣此疏。以備淸燕中睿覽焉。先祖臣陳章。殆今數百年之久。而綱擧而日張。言剴而志切。莫非人主弭災致治之要。則不但爲昔時之昌言。亦足爲今日之嘉謨。儻蒙我殿下採而用之。則人心庶可感。而天怒自可回矣。時有前後。言無古今。則先祖臣一疏。豈不爲我殿下曠世之遇耶。伏願殿下。念哉念哉。臣尾陳一說。尤涉煩猥。而旣有目下所見。慘然驚心者。故敢此更瀆焉。臣頃於五月承召之日。路中見一士人。抱血袴泣。過者怪而問之。則卽咸昌蔡姓人也。其弟爲本倅之所捉囚。一笞四十。二笞三十。期於必殺。酷杖至此。見其血衣無片白。罪之輕重。未知何如。而當此藏刑之日。若是濫酷。已極無嚴。而況聞其政治。則無論吏民。笞撻之際。必見血而後已。一境嗷嗷。人皆重足云。如此殘忍不法之人。不可置之字牧之任。臣謂咸昌縣監朴光晦。亟施譴削之典。以除一邑之害。斷不可已也。答曰。省疏具悉。應旨對章。殊甚嘉乃。先正遺集取見事。何必遠求館中。原集在於座側。方欲更閱。要作需用之資。朴光晦事。旣曰目覩。難諉風傳。雖非藏刑之日。典則刊布未幾。有此所犯。可謂驚駭。又是士人。則自有三尺之律。其在重讞獄之道。不可遽然決折。所請姑先依施。令該府拿來。以爾疏發問目。嚴問取招。爾其勿辭。調理察職。
정조 5년
辛丑十二月十一日卯時。上詣景慕宮。擧動入侍時。左承旨徐有防。右承旨李在學。左副承旨趙時偉。右副承旨李世奭。同副承旨李秉模。記事官趙興鎭。假注書李魯春。記注官張顯慶。記事官金鳳顯。以次侍立。上具遠遊冠絳紗袍。乘輿出賓陽門。命侍衛軍兵毛具。詣明政門外。降輿乘輦。上曰。法駕至近之地。雜隷喧嘩。禁喧郞廳問名以入。賤臣承命出。禁喧郞廳尹孝寬。知名還奏。上曰。扈輦隊成群錯雜。全不整齊。甚可駭也。時偉曰。扈輦隊之不爲整齊。未有甚於今日。兵判及該曹郞廳。竝推考。何如。上曰。兵判勿推。一軍色郞廳及內乘推考。可也。出擧條上命兵判入侍。宣傳官具綜指標信召入。兵曹判書李性源侍立。上曰。前路甚狹。禁軍札住。何以爲之。性源曰。右列先詣東邊。左列越新石橋札住矣。上曰。事面苟艱。此後則札住於空田。好矣。此處空田。欲札住禁軍。則當爲幾頃。而其價當爲幾許。性源曰。以空田。爲札住所則甚好。而其價似不甚多矣。上命訓將判尹入侍。賤臣承命出偕入。訓鍊大將具善復。漢城判尹鄭好仁侍立。上曰。空垈築室。有自願者否。若許入人家。則當分排幾家。自軍門依直房例。左右各築七八間屋子。好矣。善復曰。洞中居民。果有願入者矣。守禦廳有舊時材木。以此推移用之。似好矣。臣當與禁御兩將。相議通變矣。好仁曰。若自軍門構成屋子。而許入居民。則民皆樂從矣。命戶惠堂上還宮時入侍。命取入陪祭擧案及隨駕擧案。時偉持入隨駕擧案。上曰。二品以上及堂上軍職。擧案讀奏。可也。時偉讀奏訖。上曰。陪祭擧案。亦令取入於齋所。可也。上詣大次。改具冕服。左右通禮前導。詣展拜版位北向立。左通禮跪啓請鞠躬再拜。上行再拜禮。左右通禮前導。陞詣廟內奉審訖。上還入大次。具冕服。贊禮導詣東門外。上入自東門。詣版位北向立。執禮曰。贊禮啓請行禮。贊禮啓請行禮。執禮曰。再拜。贊禮啓請鞠躬再拜。興平身。上行再拜禮。執禮曰。贊禮導殿下。行酌獻禮。贊禮導殿下。詣盥洗位北向立。贊禮啓請搢圭。上搢圭。上盥手帨手訖。贊禮啓請執圭。上執圭。上陞自東階。詣尊所西向立。執尊擧羃。上詣神位前北向立。執禮曰。跪。贊禮啓請跪搢圭。上跪搢圭。三上香。贊禮啓請執爵獻爵。上執爵獻爵訖。俯伏興少退。北向跪。大祝東向跪讀。祝文訖。上俯伏興。還復位。行再拜禮。少頃。執禮曰。再拜。贊禮啓請鞠躬再拜。上行再拜禮訖。詣望燎位北向立。禮畢。上還出東門外。贊禮啓請釋圭。上釋圭。入大次。釋冕服。改具遠遊冠絳紗袍。乘輿至大門外。上降輿乘輦。進圭。命禁軍先爲前進於通廣處。命戶惠堂漢城判尹入侍。駕前下敎賤臣承命出。與戶曹判書李衍祥。宣惠廳堂上鄭民始。漢城判尹鄭好仁。偕入進前。上曰。空垈築室事。訓將有所經綸。戶惠堂。果皆聞知否。衍祥民始曰。此甚好矣。上命訓將進前。上曰。垈田其價。當爲幾何。善復曰。似不踰四百餘兩矣。上曰。左右當分設幾箇屋子乎。善復曰。當分設五六家矣。上曰。自三軍門。各構一舍。自戶曹惠廳。亦各構一舍。好矣。民始曰。此固甚好。而材木猝難鳩聚矣。上曰。聞訓將之言。守禦廳有材木云。此可推移用之矣。民始曰。守禦廳旣有材木。則軍門及戶曹惠廳。合力構成。似爲便好矣。上曰。民舍。自軍門當直爲造給耶。當各構幾間屋子耶。善復曰。若從民願。使之各自築室居生。則盡是草屋。故自軍門當各構五間屋子。而外舍則覆瓦。內舍則使入居之民隨力構成。好矣。上曰。路傍人家。如是稀疎。閑曠處。皆許入民舍。使挾路左右。櫛枇成行。從某至某。量宜經紀後草記。可也。上曰。禁軍札住。前路甚窄。難以成隊。此後札住於空田。好矣。卿其與兵判。量宜給價。買取空田。以爲札住之所。好矣。善復曰。臣謹當與兵判。相議處之矣。命京兆郞官待令。路傍人家間闊處。皆當許入民舍。沿路左右。看審磨鍊後。自本府草記事。分付駕前。上曰。忠義之離次去來。甚可駭矣。時偉曰。近來忠義。全不擇差。以今日事言之。繖扇差備人。乃於輦輿至近之地。離次往來。渠輩無識之類。雖不足責。而勳府堂上。不可無警。從重推考。此後各別擇差之意。出擧條。申飭。何如。上曰。依爲之。出擧條上命宣傳官。持標信。令各軍門嚴解。還入直。上還內後。諸臣以次退出。
정조 5년
辛丑十二月十一日酉時。上御誠正閣。坐直承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上曰。今日陪班。全不成樣。更以思之。殊極駭然矣。酌獻禮與親享無異。則正卿以下老病外。所當一齊進參。而卿宰軍銜百餘人中。進參者不過八人。此亦紀綱所在。寧不駭然乎。有防曰。聖敎至當。實無仰達之辭矣。上曰。景慕宮門外。地勢閒曠。無一閭家。所見甚濩落。故朝者動駕時。以募入人戶之意。下敎於訓將及戶惠堂判尹矣。如能多募人家。左右成聚。則非但常時所見之爲好。凡於動駕或親享時。祭官及進排官。可爲住接居停之所。亦豈不便好哉。有防曰。聖敎誠然矣。若自朝家。造成家舍後。以輕價發賣於民間。亦自京兆募入居民。則似多願入之人矣。上曰。前後空垈。雖曰有主之田。而不禁人家。自有朝令。自京兆募入。則民必樂從矣。命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨李世奭坐直。同副承旨李秉模坐。注書趙興鎭藥院直李祖承仕直。事變假注書李敏采仕。
정조 5년
李世奭啓曰。卽見全羅左水使姜五成狀啓。則封發於去月二十八日。而今始到院。計其程道。極爲稽滯。不可無警。推考。何如。傳曰。允。
정조 5년
以校理權以綱牌不進罷職傳旨。傳于李世奭曰。只推。
정조 5년
以尙瑞院寶單子。傳于李在學曰。寶單子背書於肅單。奏御文字。不但莫重。入啓肅單。從何出外。至有此背書之境乎。旣已登聞之後。不可尋常處之。事係重大。當該官員。令該府拿問嚴飭。下吏出付攸司。委折嚴問以聞。
정조 5년
李世奭啓曰。卽者義禁府都事來言。今日開坐捧供事。命下。而同義禁鄭一祥李憲默。謂有情勢。不爲進參。一員未差。將不得備員開坐云。今日捧供。旣有特敎。而不卽擧行。事甚未安。同義禁鄭一祥李憲默。卽爲牌招。使之進參。何如。傳曰。捧供之命。在於昨曰。而今已向申。始乃入稟。何也。所謂情勢。且與在直郞官有異。則堂上之替引。不但太過。成命之下。豈可如是遲滯。一竝遞差。與未差之代。前望單子入之。待下批。先參坐後謝恩。政院何不申飭。乃有此啓辭乎。該房承旨。從重推考。
정조 5년
同義禁前望單子入之。鄭尙淳徐有寧李柱國落點。
정조 5년
以刑曹啓目。鄭啓星擊錚供辭。傳于李世奭曰。戶籍加年之類。豈獨渠一人而已。年過七十。且値回婚。爲子情理。安得不欲蒙宥。所訴不甚孟浪。律亦只是徒年。不必使渠代配。受由回婚。今日內竝其父放送。貴賤何間。此亦孝理之政也。卽爲行會。
정조 5년
備忘記。渠雖武弁。出入近侍。其所奉公。似當百倍他人。況又伊日嚴敎荐降。至汰軍職之任。則在渠道理。縮伏囹圄以聽處分。而乃敢符同武都事。至有此蔑法之擧。蔑法猶屬與衆共犯之事。而渠之頑濫癡蠢。放恣無嚴。誠極痛駭。前別軍職鄭駿采。更爲拿囚。嚴問捧招以聞。
정조 5년
吏曹口傳政事。以李魯春爲宗簿主簿。
정조 5년
禁府啓目。假通禮成均館典籍玄在默。直講洪聖臣等原情云云。傳旨內辭緣。泛稱遲晩。竝只刑推得情。何如。判付啓。除刑推議處爲良如敎。
정조 5년
又啓目。忠州前營將李輯原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。待明朝開坐議處爲良如敎。
정조 5년
又啓目。金頤柱洪九瑞姜趾煥宋煥喆安聖彬沈有鎭李枰任觀周等原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。竝只上裁爲白乎旀。鄭存中段。傳旨內辭緣。泛稱遲晩。刑推得情。何如。判付啓。特敎置對之下。所供專事漫漶。此等供辭。豈可捧入乎。其矣等爰辭。可謂罪上添罪。竝只削職放送爲有矣。其中金頤柱安聖彬任觀周。或稱有欠潔之病。或稱有老親之病。或稱有通知之病。皆有所據。有難混勘。竝分揀放送。
정조 5년
又啓目。永禧殿入。直部將金吉行金浩成趙雲行等原情云云。傳旨問目內辭緣。泛稱遲晩。究厥情狀。極爲痛駭。竝只刑推得情。何如。判付啓。依金致淇等判付。竝只附過放送爲有矣。其中趙雲行一人。獨以宣薦。稍有知覺兺除良。渠是亞將之子。且與遐外武弁貧不自存之類大異。莫重直處。便服出入。是豈成說乎是旀。渠之頑濫。已自宣傳官擬望後試力時知之。乍擧鐵杖。尙有羞厭之色。御前咫尺。不禁笑容。伊時直欲棍配。而至今含垢。亦出寬典。且觀其矣爰辭。全沒倫脊。元不及事狀。但謄他供以呈者。究厥情狀。尤極痛駭。詐不以實。於渠準備語是置。照此重勘後草記爲良如敎。
정조 5년
又啓目。永禧殿入直部將金致淇洪禹祚。宗廟署入直部將金永勉成世柱金柱。社稷署入番部將李命松鄭行儉等原情云云。傳旨問目內辭緣。泛稱遲晩。究厥情狀。極爲痛駭。竝只刑推得情。何如。判付啓。渠輩旣皆自首。自首人前已參恕兺不喩。俱以遐方賤微之徒。得參末官。未及持去帽袍。或爲一分原情之端。後勿如是之意。各別嚴飭後。付過放送爲良如敎。
정조 5년
又啓目。出身洪重仁原情云云。所供旣非四件事。不過田地相訟。而莫重動駕時。肆然白活。揆以紀綱。萬萬無嚴。供辭勿施。其冒濫之罪。考律勘處。何如。判付啓。依允爲旀。奏御文書。固當審愼兺除良。況旀先朝受敎。事體莫重。刑曹結辭。則捧供後依先朝受敎。爲先放送云云。而本府啓目。元無此措語。豈至今仍囚乎。然則大違先朝受敎。難免不審之失。卿等推考爲良如敎。
정조 5년
又啓目。本府前都事李濟逵李性重李崇運柳煥星洪檊丁志德尹晢東徐有豐李舒永等原情云云。特敎口招之下。問目內辭緣。不爲直陳。泛稱遲晩。究厥所爲。極爲痛駭。竝只刑推得情。何如。判付啓。今日國法。雖曰蔑如。朝家以已知已聞之事。因事端拿問是隱則。渠輩一辭牢諱。初不明白直陳。竝與許多罪人之許接馬房事。而忌諱爲事。卿等亦不致察。循例捧入若此。則自上替行禁堂之事。可以得其情實乎。此供辭竝只勿許。待明朝更良捧口招爲有矣。以草供捧入爲旀。其中李性重尹晢東等段。在直日淺。只是一日是如爲有。則混同勘處。殊欠綜實之政。勿汰分揀放送爲旀。李崇運段。誠如其矣供辭。足爲發明之端。而在直日子。時囚誰某。卿等更爲相考。苟有參恕之道。論理草記。否則一體更招爲良如敎。
정조 5년
又啓目。典獄署主簿崔璹。參奉李師漢等原情云云。傳旨內辭緣。泛稱遲晩。竝只刑推得情。何如。判付啓。崔璹段。伊日替直。伊日被罪兺除良。又以聽傳敎。往來闕中云爾。則尙有推諉之端。付過放送爲旀。李師漢段。幺麽卑微之類。淑問之下。焉敢沒實納供乎。情狀萬萬痛駭是如乎。此供辭勿施。傳敎罪人之元不囚繫委折。更良嚴問以聞爲良如敎。
정조 5년
徐有防。以弘文館言啓曰。本館上番闕直。事甚未安。新除授副修撰李顯模。卽爲牌招。以爲姑陞入直之地。何如。傳曰。允。
정조 5년
又以禮曹言啓曰。傳曰錦伯査狀旣到。別無更爲稟處之事。事當直令依狀辭施行。而褒賞之典。亦有二科。旌復間何以爲之爲當。令該曹議大臣指一草記。稟處事。命下矣。當初博詢之後。又命道詳査啓聞者。實出於愼重之意。而道臣查啓。則徐女則無一點可訾。有十分可尙。林女則等是一死。而或不無優劣之殊。旌復之典。似當有分等之別。依聖敎。就議大臣。則領議政徐命善。以爲徐女事。頃於賓筵。已陳愚見。而今覽道臣狀本。徐女之或滷或縊。視死如歸者。其卓犖節義。古亦罕有。優異之典。不施於此等烈女。則將何以聳動聸聆。激勵風俗乎。特許旌閭。恐不可已。林女之羞憤被劫。辦死俄頃者。論其貞節。似不在徐女之下。而道臣狀本中。在閨遠嫌云云。果不無錙銖之別。施以給復之典。恐爲得宜云。大臣之意如此。上裁。何如。傳曰。依議施行。
정조 5년
趙時偉。以備邊司言啓曰。各道尤甚邑。京外徒流勿定配所。諸道分等狀本回下後。謄布與否。自本司據實草記事。命下矣。諸道分等狀啓回下後。捧甘於金吾秋曹。使之行會諸道。知悉擧行。自是前例。故今番亦自本司。依例捧甘矣。伏奉傳敎。更問該司。則禁府以爲。本府所管罪人。元無自諸道擅配之規。故自前無知委外方之事云。刑曹以爲。備局捧甘後。尤甚邑勿爲發配之意。後錄措辭。隨卽行關於八道兩都云。故取考關草。則擧行果爲的實矣。敢啓。傳曰。知道。
정조 5년
徐有防。以禁衛營言啓曰。本營騎士別將李聖師。身病猝重。勢難察任。改差。何如。傳曰。允。
정조 5년
李世奭。以義禁府言啓曰。尙瑞院副直長李復燮。拿囚之意。敢啓。傳曰。今日坐起時。捧供以入。
정조 5년
又以義禁府言啓曰。因刑曹啓辭。出身洪重仁。白活於衛外。所當捧供以入。而係是出身。令義禁府擧行事批旨內。今日捧供以入事。命下矣。洪重仁。今方待命。卽爲拿囚後擧行之意。敢啓。傳曰。知道。
정조 5년
又以義禁府言啓曰。永禧殿入番部將金吉行金致淇金浩成洪禹祚趙雲行等拿囚草記批旨內。一竝嚴問捧口招以聞事。命下矣。右罪人等。依批旨內辭意。嚴問口招。而宗廟署入番部將金永勉成世柱金柱。社稷署入番部將李命松鄭行儉之所犯。亦與永禧殿入番部將等罪狀無異。一體捧口招以入之意。敢啓。傳曰。知道。侵暮罷坐。文書修整。易致夜深爲慮滯囚之弊。供辭皆令草供捧入。而入侍承旨錯傳。從重推考。
정조 5년
又以義禁府言啓曰。副司直崔台衡拿處傳旨啓下。故拿囚。次發遣府羅將於台衡家。則以連在削職中。未付軍銜前。下去洪忠道文義之意書給。故發遣府書吏拿來事。才已草記矣。崔台衡。今始自鄕上來云。而方待命。卽爲拿囚之意。敢啓。傳曰。然則分揀放送。
정조 5년
又以義禁府言啓曰。咸昌縣監朴光晦。令該府拿問事。傳旨。啓下矣。朴光晦。時在任所云。依例發遣府羅將拿來。何如。傳曰。允。
정조 5년
又以刑曹言啓曰。昨日動駕時。京畿楊州居幼學李燝。擊錚於衛外。故取考其原情。則以璿派後裔。流落鄕曲。而去六月右捕廳捕校王哥柳哥。來稱賊漢邊辰太接主人。奪去牛隻及衣服什物。故卽往捕廳。欲爲頭面。則托以賊死。無一還給矣。去十一月左捕廳捕校朴哥朱哥。又爲來到。其兄牛隻馬匹。謂以賊物。成件記以去。使不得買賣云矣。此不過呈狀伸辨者。而以如此瑣屑之事。敢爲登聞。極涉猥越。其供勿施。令該廳査實推給。何如。傳曰。允。瑣屑之事。至於登徹。雖甚猥越。該府此等之弊。不可不嚴禁。且聞近來捕校輩風習。不如古久矣。以不給失物爲能事。安用捕盜爲哉。枚擧此意。嚴飭該廳。更觀來頭。考察勤慢。竝與大將勘罪。以此知悉。
정조 5년
又以刑曹言啓曰。昨日動駕時。全羅道任實居幼學曺顯龍。戊長居幼學金時鼎等。各持疏本。或爲白活。或爲擊錚。而取考其所謂疏本。則顯龍以朝廷之頹敗守長之不得其人賦役之不均軍保之殽雜科擧之懈弛士習之不正。六條臚列。時鼎以各邑還穀濫捧之弊奸吏逋負之弊無後寺奴婢徵族之弊奴良産凌分之弊南草害穀費財之弊。五事條陳矣。俱非四件內事。則揆以法例。不當犯蹕煩籲。竝爲勿施。而近來遐外奸民。稱以陳弊。收歛民間上來之後。或以句語之乖當。格例之違錯。不得呈徹。則無面下鄕。遂不得不冒法干威。必欲登聞而後已者。卽出於彌縫歛錢。有辭鄕隣之計。如此奸濫之類。不可無懲。竝依先朝受敎。自臣曹嚴勘。何如。傳曰。苟有一得之見。呈疏公車。以聽處分之爲可。而豈敢越例擊錚或白活乎。後勿如是之意。嚴飭。分付。旣値求言之時。名以士子。充軍則不可。自本曹參酌懲治後放送。
정조 5년
又以刑曹言啓曰。昨日動駕時。慶尙道尙州居童蒙金古宏。爲其父本州殺獄罪人兌寶。擊錚於衛外。所當依例捧供以入。而其父兌寶之獄情。實因明白。詞證俱備。實無一分可疑之端。故前後古宏三次擊錚。而連爲草記勿施。本道錄啓回啓。亦以依前同推。覆啓蒙允。則今此古宏之一年之內四次呼籲者。雖出爲父。事涉猥越。此原情勿施。自臣曹勘處。何如。傳曰。屢度防啓之後。又此呼籲。期於遂願。每每煩徹。雖極無嚴。究其本事。卽爲父鳴冤之事也。矜隣則矜隣。原文案。卿等更加詳閱。如有求生於必死之端。論理草記。否則置之。可也。
정조 5년
又以刑曹言啓曰。昨日動駕時。黃海道黃州居金仕元。擊錚於衛外。故取考其原情。則渠等三十三名。地黃採納應役。而本州進上地黃五十斤外。兵營及本州各二百斤。以復戶三十三結定給。故補用辦納矣。己丑以後營納。至於八百斤。州納又至五百五十斤。官人求請。亦不下此數。而給復三十三結內。十三結減縮。故至於賣家田徵族姻之境云矣。旣非四件。而以如此猥屑之事。肆然登聞。極涉無嚴。其供勿施。依先朝受敎。自臣曹勘處。而當此朝家恤民矯弊之時。該營邑之減其給復。科外加徵。誠極怪駭。分付道臣。査實釐革。何如。傳曰。該道新伯。才已到任。凡係邑弊民瘼。必欲銳意釐正。爲先以此事枚擧行會。令道臣親執詳査決折後。擧行形止狀聞。可也。呼訴人。係是四件事外。不可無罪。而充軍則徒煩編配。自本曹懲礪。
정조 5년
又以刑曹言啓曰。昨日動駕時。東部居出身洪重仁。白活於衛外。所當捧供以入。而係是出身。令義禁府擧行。何如。傳曰。允。今日坐起時。捧供以入。
정조 5년
又以刑曹言啓曰。因金得沼擊錚原情。査處後草記事。判下矣。依判下。應問各人處及覆詳覈。則李景潭改名景老。因事下鄕。其子惟謹招內。今此明任。果是其父買得婢。而其父作妾居生矣。己亥年其父。以計士被配後。明任作此淫奔云。婢明任招內。渠以李景老之婢妾。景老赴配後。與金得河交奸居生。又因得河之敎誘。通奸金文恒云。金文恒招內。初不知得河之率畜明任。而因得河之慫慂。交奸明任。種種往來。後被得河之敺打。呈狀刑曹云。擊錚人金得沼招內。明任本以李景老之所畜。景老赴配之後。其兄得河。作爲花妻的實。而明任旣是私賤。則其兄之以招引良女被配。實爲冤痛云矣。當初金文恒呈狀時。得河之招引明任。渠果自服。故其時堂上。以明任認爲良女。施以招引良女之律。而謹按大明律。和同相誘良人爲妻妾者。杖九十徒二年半。若和誘他人奴婢爲妻妾者。減一等爲杖八十徒二年。金得河招引有夫女。先自交奸。又使文恒奸之者。究厥情狀。萬萬痛惡。徒配之典。自是當律。而得沼。無識之輩。只知良女誘引之罪至於編配。不知私賤誘引之罪亦爲杖徒。有此呼籲之擧。而明任之爲私賤。今始現露。則得河誘引之罪。雖自如也。良賤之別。宜有差等。罪人金得河。依本律。以杖八十徒二年徒流案改錄之意。分付該道道臣。何如。傳曰。允。
정조 5년
又以刑曹言啓曰。昨日動駕時。全羅道康津縣古今島居申長蘭金。擊錚於衛外。故取考其原情。則再去戊申年。渠之祖與父。與島民築堰於本島。名之曰新堰坪。起墾耕食矣。礪山居李姓兩班。謂以此地入於延平府院君賜牌之中。累次相訟。到今島民金文和。京人金恒默等。居間作俑。使不得耕食云矣。判書臣李命植。引嫌不當。故臣取見其時訟案。則今九月因島民等呈狀。前參議臣李義寬。兩造嚴覈。詳閱文案後。首唱狀頭人。以非理好訟之律。勘處懲礪。而今又有此呼籲之擧。旣是四件外事。依例勿施。其猥越登聞之罪。自臣曹依律嚴處。本事則渠輩。稱冤旣如此。今該道道臣明査決折之意。分付。何如。傳曰。允。
정조 5년
李秉模。以漢城府言啓曰。自景慕宮洞口外。至於義宮洞口內。人家斷續閑曠之地。若募人入處。當爲幾家與否。審察草記事。命下矣。臣與郞廳。詳審其地形。則左邊閑曠田爲五處。而容入人家六十三間。右邊閑曠田爲五處。而容入人家六十四間。而至於幾戶與否。則家有大小。姑不敢預度之意。敢啓。傳曰。知道。
정조 5년
持平許晊疏曰。伏以臣才疎識懵。百不猶人。倖竊科第。無望進取。郞署漫職。尙以尸素而爲懼。臺閣淸選。尤非意想之所到。向於跧伏鄕廬之中。忽伏承薇垣新命。臣於伊時。母病方劇。焦遑度日。他不暇及。旣無以進身叩謝。又未能露章辭巽。方訟虛縻。反蒙例遞。恩榮所及。感愧冞切。迺者柏府除旨。又下於適入城闉之日。顧此渺末賤臣。何足備數於器使。而屢辱聖簡。游叨華銜。若已固有。乃至於此。臣誠惝怳震惕。不知所以自措也。臣旣許身。不敢自有。則使臣婆娑末班。奔走祿宦。卽臣之所不敢辭。而若今見叨之職。地望自別。受聖朝耳目之寄。畀一世風憲之責。職任之重。不比庶僚。豈臣庸陋。所可濫竽。且臣賦命崎嶇。早失所怙。旣鮮兄弟。又無子姪。單身孑然。影外無親。而臣之偏母。今年七十矣。素抱貞疾。眼視全廢。行步須人。間添風眩之症。宛轉床褥。劇歇無常。而在子唯臣。凡粥飮之屬。扶護之節。唯臣身是須。或以尋醫問藥。一出戶外。則更無替侍之人。情私有難睽離。嚴命末由趨承。玆陳必遞之忱。仰瀆孝理之下。伏乞天地父母。諒臣才器之不稱。察臣情勢之難强。特許鐫遞。俾安私分。不勝幸甚。臣方祈免之不暇。豈宜贅及於他說。而沐浴義重。敢此附陳。惟聖明垂察焉。臣竊伏念。天下之惡。莫大於亂逆。有國之政。莫急於懲討。故自古明王之御世也。非不以寬大仁恕爲務。而至於罪犯惡逆。則必誅之殛之。不少容貸。至有肆市之典。收司之律。蓋以梟獍之性。有非仁恩之所可化。苟不以嚴法而痛繩之。則不足以大有懲艾故也。噫。麟謙之窩窟。鄭妻是已。而一味偃息於畿甸之內。量𨩌之根柢。龜柱是已。而尙且戴頭於海島之中。已是失刑之大者。矧彼國榮之潛懷異圖。沮遏大計。德相之謟附權奸。傳寫凶言。實萬古所無之變。無一分可恕之端。而鬼誅先及。尙稽收孥之典。薄竄後時。且靳嚴鞫之命。三尺之法。由是而益墜。萬姓之憤。由是而益激。治逆之不嚴。有如此者。而尙何望國勢之鞏固。世道之鎭安乎。至若煥億之罪。又豈是島配而止者哉。慫慂乃叔。和應逆豎。使其聲氣交接。肝肚相連。而凶謀陰計。無不綢繆。及其情節已露。聲罪方張之日。敢生死中求生之計。甚至於註釋四字。煽動兩道之擧。據此一案。實合萬戮。凡此諸賊。豈可晷刻假息於覆載之間者。而何殿下。一直寬貸。每事因循。使彼凶逆之徒喘息尙延。禍心未戢。以貽國家無限方來之憂耶。誠願殿下。廓揮乾斷。亟允三司之請。使國體尊而王綱嚴焉。嗚呼。殿下光臨寶位。五年于玆矣。憂勤惕厲。願治之心切矣。嚴恭寅畏。敬天之誠至矣。宜其有休祥滋至。化理普洽。而向者雷異之作於玄冬。比來星變之見於白晝。臣未知仁愛之天。何爲而有此警告之諄複也。臣聞人事失於下而謫見于上。今不敢以某災爲某事之應。某咎爲某政之徵。而災不虛生。古人攸訓。其徵其應。雖或有參差遲速之不同。而曷嘗聞有其災而無其驗者歟。天人一理。上下無間。積誠以感天。則天雖難格。而自有可格之理矣。務德以勝災。則災雖難弭。而自有可弭之道矣。臣愚死罪。竊以爲殿下。凡於政令施措之際。無不洽然於瞻聆。而或恐燕閑幽獨之中。猶未純如乎誠實也。是以愛民之切。屢詢弊瘼。而弊瘼則固自如矣。求賢之急。廣搜才彦。而才彦姑眇然矣。崇儉之德。非不至矣。而侈風日盛於閭巷。節財之方。非不周矣。而經用每匱於倉府。噫。傳所云不誠無物者。無或近之歟。夫然。故下之所以事上者。亦不以誠。遇災求言之十行絲綸。首尾諄勤。前後惻怛。果何如也。而應旨之章。雖積於公車。捄弊之謨。鮮及於衮闕。此已難望於轉災爲祥之一端也。噫。下而有干和之事而後。上而有示災之應。理則然也。試以臣所覩記一事言之。昨年四月所下傳敎。實爲甄敍淹滯之政。而懇惻之意。亦及於靺韋。至有人或不知。渠獨喫困。豈非干和之敎。此誠大聖人代天莅物。生成化育之至意。而竊瞷近日政注間用人之道。則無論簪紳靺韋。內自邇列。外至漫司。擬者復擬。除者復除。路逕甚狹。搜羅不廣。一如是做去。則聖敎所謂人或不知。渠獨喫困之類。又安知不多於其外耶。此雖微事。而做事不誠之歎。不亦在玆乎。臣願殿下。反躬以誠。應天以實。毋曰聖躬之無闕。而克殫修省之方。毋曰天道之難諶。而益勉奉若之要。則殷雷之動。可保無虞。而宋星之徙。不獨專美。惟殿下懋哉懋哉。答曰。省疏具悉。所陳當留意。末端事。申飭該曹。爾其勿辭。救護母病。
정조 5년
辛丑十二月十二日辰時。上御誠正閣。左承旨入侍時。左承旨徐有防。記事官趙興鎭。記注官張顯慶。記事官金鳳顯。以次進伏訖。上命書傳敎曰。抄啓文臣今辛丑課講計劃五十二分居首元陵別檢李魯春。陞六調用。課試計劃三十四分居首工曹正郞洪仁浩。親試計劃三十四分半居首副司果鄭東浚。皆當陞敍。而出六屬耳。各賜熟馬一匹。之次以下。皆依付標捧傳旨。自本閣今日內頒給。上曰。宗簿主簿望筒。催促持入。顯慶承命出。上曰。昨日時囚罪人。皆令今日內捧草供以聞事。分付矣。本府今日無文書都事。當直都事。姑爲進去。其代則以曹司宣傳官差出。姑爲入直事。分付。宜矣。命退。承吏以次退出。
정조 5년
辛丑十二月十二日午時。上御誠正閣。左承旨入侍時。左承旨徐有防。記事官趙興鎭。記注官張顯慶。記事官金鳳顯。以次進伏訖。上曰。抄啓文臣當年條講製。旣已畢試。賞格今當爲之矣。仍命書傳敎曰。今辛丑抄啓文臣親試。副司果鄭東浚三十四分半劃壯。陞六屬耳。特賜熟馬一匹。工曹正郞洪仁浩二十四分半。紙二卷黃毛二條內下筆柄竹三十箇賜給。吏曹正郞金載瓚。兵曹佐郞洪履健十七分半。前直閣徐鼎修十六分半。副司果徐龍輔。吏曹正郞李時秀十二分半。各紙一卷黃毛一條內下筆柄竹十箇賜給。兵曹佐郞李錫夏八分。元陵別儉李魯春七分半。副司果李宗爕四分半。承政院注書李祖承三分半。副司果李顯默李益運。兵曹佐郞朴宗正。翼陵別檢曺允大二分。各紙一卷賜給。權知承文院副正字金熙采一分。雖係減下前事。旣有一分劃。筆柄竹十箇賜給。課試。工曹正郞洪仁浩三十六分劃壯。陞六屬耳。特賜熟馬一匹。兵曹佐郞洪履健三十三分。紙二卷黃毛三條內下筆柄竹五十箇賜給。副司果鄭東浚二十九分。紙二卷黃毛二條內下筆柄竹三十箇賜給。吏曹正郞金載瓚十八分半。元陵別檢李魯春十三分半。兵曹佐郞李錫夏十分半。副司果李益運十分。各紙一卷黃毛一條內下筆柄竹十箇賜給。吏曹正郞李時秀九分半。翼陵別檢曺允大九分。副司果李顯默八分。徐龍輔七分。兵曹佐郞朴宗正六分。副司果李宗爕。承政院注書李祖承五分半。各紙一卷賜給。前直閣徐鼎修一分半。雖係陞資前事。旣有一分半畫。內下筆柄竹十箇賜給。課講。元陵別檢李魯春五十二分畫壯。陞六調用。吏曹正郞金載瓚五十分半。鹿皮一令賜給。司憲府掌令洪履健四十七分半。副司果徐龍輔四十分。各紙三卷黃毛三條內下筆柄竹一百箇賜給。兵曹佐郞李錫夏三十七分半。紙二卷黃毛三條內下筆柄竹五十箇賜給。吏曹正郞李時秀二十九分半。副司果李益運鄭東浚二十八分。工曹正郞洪仁浩二十七分半。懿陵令朴宗正二十四分半。各紙二卷黃毛二條內下筆柄竹三十箇賜給。副司果李顯默十七分半。副司果李宗爕。承政院注書李祖承十五分。翼陵別檢曺允大十三分。各紙一卷黃毛一條內下筆柄竹十箇賜給。前直閣徐鼎修二分。雖係加資前。紙一卷賜給。前權知承文院副正字吳泰賢半分。勿論。又命書傳敎曰。課講課試試官直提學沈念祖鄭志儉。各貂皮笠耳掩一部內胡椒二斗。原任直提學鄭民始。內下胡椒一斗。試所承旨徐有防。內下胡椒五升。檢書官李德懋柳得恭徐理修朴齊家。各內下胡椒五升箇箇一部。差備官司卷全大重趙壽嶪。領籖李興潤張世經。各內下箭竹五十箇。贊儀李衡弼。引儀崔珽任希澤任藗。各內下胡椒五升。閣吏劉匡鎭金德亨金宗煥。各內下木二疋。金興大崔泰峻金義恒劉相裕。各內下木布一疋賜給。上曰。此傳敎。當入於日記。而勿出朝報。可也。有防曰。雖不出朝報。至於陞六錫馬等典。有文蹟。然後該曹該寺可以擧行矣。上曰。然矣。命書傳敎曰。抄啓文臣今辛丑課講計劃五十二分居首元陵別檢李魯春。陞六調用。課試計劃三十四分居首工曹正郞洪仁浩。親試計劃三十四分半居首副司果鄭東浚。皆當陞敍。而出六屬耳。各賜熟馬一匹。之次以下。皆依付標捧傳旨。自本閣今日內頒給。命退。諸臣以次退出。
정조 5년
辛丑十二月十二日初更。上御觀物軒。坐直承旨入侍時。右副承旨李世奭。記事官趙興鎭金鳳顯。別兼春秋鄭東浚。以次進伏訖。上曰。非時之雨。其勢頗注。是可悶也。世奭曰。大雪之餘。有此雨下。而殊極乖常。無異夏節矣。命讀許晊上疏及各道狀啓訖。命書判付。上曰。俄下刑曹全州擊錚人草記。卽爲頒布乎。世奭曰。俄已分付矣。上曰。觀其原情。情理甚惻。宜有矜許之道。且念年老在謫朝暮人。事有未可知。今日內行關該道。卽爲放送事。申飭。可也。命退。承史以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨趙時偉坐。右副承旨李世奭坐。同副承旨李秉模坐直。注書趙興鎭藥院直李祖承仕直。事變假注書李敏采仕。
정조 5년
大殿王大妃殿惠慶宮。政院玉堂口傳問安。答曰。知道。
정조 5년
傳于李秉模曰。判尹戶惠堂兵判留待。
정조 5년
傳于李在學曰。留待諸臣入侍。
정조 5년
吏曹口傳政事。以李永源任璸李東秀洪樂貞洪百膺李攀龍爲禁府都事。
정조 5년
備忘記。時囚罪人李性重尹晳東。旣命分揀放送。元望單還下。而其餘諸囚。罪狀殊甚痛駭。本事元非死罪。則曰有曰無之間。據實直招。以俟處分。胡是難事。而嚴問之下。一辭牢諱。有若全無是事者然。本罪之外。卽此一端。尤極無狀。朝家則猶慮渠輩之一時竝汰。望單留中。已至數日。仍於罷齋日。卽令捧供。渠輩若有一分含畏之心。所謂對供。如是其無嚴乎。且觀本府書啓。前後監獄之數。每都事。多者九十餘人。少不下數十人。而雖一二日監獄都事。囚人無未滿十數之人。然而但曰無是事者。果無欺罔之罪乎。初欲闊略處分。而到今渠輩之自干如此。此而置之。國法何所施也。以此意。忝問目嚴問。如不直招。不必更問。直爲具由草記。當有別般處分。以此卽爲分付駭府。
정조 5년
李世奭。以義禁府言啓曰。前別軍職鄭駿采。拿囚之意。敢啓。傳曰。捧供以聞。
정조 5년
又以義禁府言啓曰。時囚罪人洪重仁。照律次。姑爲保放之意。敢啓。傳曰。知道。
정조 5년
又以義禁府言啓曰。保放罪人洪重仁。依例還囚後。照律以入之意。敢啓。傳曰。知道。
정조 5년
又以義禁府言啓曰。時囚罪人趙雲行口招公事判付內。詐不以實。於渠準備語。照此重勘後草記事。命下矣。趙雲行段。永禧殿入直部將。大小衙門。毋得以便服出入者。明有禁令。況本殿守直。事體尤爲至重。而十一月一朔入直部將中。金允國一人外。皆以便服出入云。事之駭然。莫此爲甚。已現發之後。不可不重勘罪。取考律文。則大明律對制上書詐不以實條有曰。凡對制及奏事上書。詐不以實者。杖一百徒三年。大典推斷條有曰。犯私罪。杖一百以上決杖。告身盡行追奪。先朝受敎內。王府決杖者。代以金贖矣。趙雲行段。杖一百收贖。告身盡行追奪。洪忠道泰安郡下川驛徒三年定配。而以傳旨內辭意具罪目。依例發遣府羅將。押送配所。何如。傳曰。允。如有功議。各減一等。
정조 5년
又以義禁府言啓曰。時囚罪人趙雲行。杖一百收贖。告身盡行追奪。洪忠道泰安郡下川驛徒三年定配事。照律草記批旨內。如有功議。各減一等事。命下矣。趙雲行九代祖世勛。靖國功臣云。功減一等。杖九十收贖。告身盡行追奪。徒二年半定配之意。敢啓。傳曰。知道。
정조 5년
徐有防。以義禁府言啓曰。時囚罪人李崇運。在直日字時囚誰某。更爲相考。苟有參恕之道。論理草記事。判下矣。李崇運前後在直時。時囚至近十人。故其中慮或有所犯。一體嚴問口招。則其所發明。不無所據。似有參恕之道。而臣府不敢擅便。上裁。何如。傳曰。然則分揀放送。
정조 5년
禁府啓目。李濟逵李崇運柳煥星洪檊丁志德徐有豐李舒永等。更招云云。判付問目內辭緣。惶恐遲晩敎味爲等如。白侤是白臥乎事。判付啓。朝家凡於決獲之際。務從寬恕。不欲苛細乙仍于。雖以此囚等事言之。深軫一時九人之竝汰。更寓三令五申之微意。許令自首。開示條路是如乎。渠輩俱以世祿遺裔。似聞事君之義。雖於人鬼關頭。生死立判之地。固當據實陳聞。以俟裁處之如何是去等。況旀惟此置對之命。但出飭勵之擧。渠輩必有省覺。豈不知本罪之不至死罪。然而遊辭爲說。殆若戲劇者然是如可。乃於屢煩嚴敎之。始吐四十餘人姓名。今觀更招之現告。蓋著前供之欺罔到此。渠輩負犯。曰豈等閑。然又所供愈多駭痛者。大廳軒上。與直所房中。奚特百步五十步之間也。視此較彼。孰重孰輕。而渠輩之供。寧說大廳之容置。牢諱直所之許接。輒稱便是二字。猶以䌤縫爲望者。眞所謂欲巧反拙是置。到底情狀。節節癡頑。此而歇勘。其爲失刑之歎。容有旣也。合施之律。卽卿等存焉。何必指使。李濟逵柳煥星洪檊丁志德徐有豐李舒永等段。時値藏刑。刑推例請除良。竝只論理議處爲旀。李崇運段。在直日淺。事勢儘然。豈無弦韋之別。依李性重尹晳東例。特爲勿汰爲良如敎。
정조 5년
禁府照目。出身洪重仁矣所供。旣非四件事。不過田地相訟。而莫重動駕時。肆然白活。揆以紀綱。萬萬無嚴。供辭勿施。其冒濫之罪。考律勘處。罪杖一百收贖。告身盡行追奪。徒三年定配。私罪奉敎。何如。判付啓。依允爲良如敎。
정조 5년
辛丑十二月十三日巳時。上御誠正閣。戶惠堂判尹兵判訓將入侍時。行知中樞府事具善復。行戶曹判書李衍祥。吏曹判書鄭民始。漢城判尹鄭好仁。同副承旨李秉模。記事官李祖承。記注官張顯慶。記事官金鳳顯。以次進伏訖。上曰。卿等旣已入來。故使之入侍矣。大扺閒曠處甚多之故。今番擊錚之弊。亦由於此。輦路兩傍造舍事。何以爲定乎。善復曰。俄與戶惠堂相議。而自官給材。使之許造。好矣。上曰。給價造舍。不當施惠之道。造舍發賣。尤涉。如何。當何以爲定耶。善復曰。三軍門各造一舍。以爲直房。則間數從此可多。而亦無閒曠之弊矣。民始曰。前面不過十餘家之址。此則自軍門營造。而至於後面。則勢難一時竝建。次次許入。恐合事宜矣。上曰。兩旁間數幾何。而亦有願入之民耶。好仁曰。兩旁各爲六十間。而頃承下敎之後。募民願入者。則有三十四人之多矣。善復曰。募民許入。甚是美事。然貧殘之民。太半是草舍。則今此造舍之擧。非徒爲閒曠之弊。所重在焉。恐不無火災之慮矣。上曰。卿言。是矣。然則材木發賣。然後可以營造乎。民始曰。設有材木。如無役糧。難保其營造。旣不得營造。則依舊閒曠而已。恐不如自官營造之爲便矣。上曰。戶曹物力。可以辦給耶。衍祥曰。所入物力。姑未停當。停當。然後可以知之矣。上曰。禁營旣有材木。則以此取用。至於物力。則自各該軍門分等取用。而營造之事。則訓將主管爲之。可也。民始曰。聖敎至當矣。此不可三營門各自營造之事。自都監主管爲之。則必無分力雜亂之弊矣。善復曰。民之趨利。如水取下。今將募民以入。而如無所利。則恐有難便之端。昔者旣有於義宮前募入靑藍契之例。今於惠化門入來。魚馱布商。皆萃於此。而仍使旅客主人移接。則於渠輩大有所利。而事甚便好矣。上曰。此事諸臣之見。何如。民始曰。訓將所奏。甚好矣。上曰。民有其利。然後可保無弊。訓將之言。好矣。好仁曰。人馬往來之際。似不無雜踏煩聒之慮矣。善復曰。前面皆是軍門直房。則往來人馬。多從後面。可無此弊矣。上曰。今此募入家舍。必使之成村。無得如前空闊。而沿邊家舍。亦於解凍後。卽爲許造。可也。善復曰。東邊菜田。此是空閑之地。故自兵曹亦欲買取云矣。上曰。此亦許民造舍處耶。性源曰。此則動駕時禁軍陣札駐信地。雖不募入家舍。可無他慮矣。善復曰。館峴之鋪磚。所重在焉。而人馬往來。實多雜聒之弊。伴人外自惠化門入來。馬馱竝以柏洞洞口廻路。則似好矣。上曰。此商確。稟處。可也。命退。諸臣以次退出。
정조 5년
辛丑十二月十三日午時。上御誠正閣。禮房承旨入時時。左承旨徐有防。記事官李祖承。記注官張顯慶。記事官金鳳顯。以次進伏訖。上曰。同副承旨及閣臣中仕進人入侍。命書榻敎曰。同副承旨入侍。賤臣承命出。與同副承旨李秉模。直閣金載瓚偕入進伏。上曰。今日是直閣番次耶。載瓚曰。然矣。上曰。吏曹褒貶時。得無一司不參之弊乎。載瓚曰。所屬各司。果無不參者矣。上曰。吏曹有古風之例矣。比諸蓮堂坐起。則果何如耶。載瓚曰。禮貌體例。不下於舍人古風坐矣。上曰。小米作錢。今當爲之耶。載瓚曰。然矣。頃以校書館事。有新定節目。而節目釐正時。釐正堂上。初不往復於提調。故一提學。方以此爲引義之端。原役料布上下。一時爲急。而了無出埸之期。誠爲可悶矣。上曰。旣帶提調。又是閣事。則何往復之不可乎。甚可訝也。上曰。承旨與直閣。此日記考出。以爲抄謄時便易之地。可也。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨李在學坐。左副承旨未差。右副承旨李世奭坐。同副承旨李東馨坐直。注書趙興鎭病李祖承仕直。假注書趙衍德藥院直。事變假注書李敏采仕。
정조 5년
傳于李世奭曰。右承旨同副承旨入侍。
정조 5년
注書趙興鎭病。代以趙衍德爲假注書。
정조 5년
傳于李在學曰。明日常參。欲於歲前爲之之意也。次對不必頉稟。依例來會。使之同參。而此事。業欲定式而未果。今之次對。卽古之常參也。諸宰之爲應常參官。自無所妨。而迄無一定之制。或有時服進參之例。或於門外。待拜禮陞殿。俱無意義。此後若於常參日。兼行次對。則備堂竝參西行之意。分付本司及該曹。仍自政院。添付圖式。
정조 5년
徐有防啓曰。卽伏見平安都事邊得翰搜驗狀啓。則年月之下。不塡日子。所當還下。送改修整。而事係邊報。不得已捧入。而該都事之若是顚錯於奏御文字者。萬萬駭然。本院請推之外。無他可施之罰。何以爲之。敢稟。傳曰。拿處。
정조 5년
傳于李在學曰。兵曹參知前望單子入之。
정조 5년
兵曹參知前望單子入之。趙時偉落點。
정조 5년
傳于李在學曰。拿處兵曹郞廳汰去。其代。令該曹口傳差出。
정조 5년
李東馨啓曰。臣與左副承旨趙時偉伴直矣。趙時偉移拜兵曹參知。伴直無人。右副承旨李世奭。家在城外。右承旨李在學。所當牌招入直。而拘於廳規。不得請牌。何以爲之。敢稟。傳曰。前望單子入之。
정조 5년
傳于李在學曰。新除授承旨。牌招入直。
정조 5년
傳于李在學曰。初昏出牌。今已夜分。尙不承牌。法綱所在。極爲寒心。當該承旨遞差。待開門。政官牌招開政。
정조 5년
吏曹口傳政事。以李魯春爲兵曹佐郞。
정조 5년
以義禁府鄭駿采議處啓目。傳于李在學曰。奚特偃處馬房。又敢出入大廳軒上。寧有如許無嚴之徒。議處措語。更爲書入。
정조 5년
傳于李在學曰。近來閽禁。解弛無餘地。每令摘奸。無日不被捉。至於今曰。則所現捉。雖至十餘人。比昨與再昨。可謂十分一。而旣從三令之意。更準三日之限。今始下敎矣。入直當該堂上遞差。郞官拿處。職在本兵之長。身雖在家。而若能每每察飭。安有是也。事事惟以無言爲主。致使闕門有攔入之擧。其委折。兵曹列書李性源處問啓。